《晓出西园由谷中归》
元代·甘复

披褐入西园，烦襟散清晓。
微风动高树，零露下芳沼。
始行幽谷中，忽出青林杪。
流水漂余花，修筠度啼鸟。
身缘翠石回，思逐白云杳。
负杖孤赏怀，春阑绿阴悄。

作者简介：元明间江西馀干人，字克敬。元末，从张翥游。洪武初，以前元遗民，为士林所推重。惜诗篇什散漫，仅存手墨于同里。